Tirsdag faldt der dom i ankesagen omkring ulovlig kystsikring i Lønstrup. Vestre Landsret i Viborg har netop stadfæstet byrettens dom fra 2020. Det betyder, at de fire tiltalte personer er blevet dømt til at betale i alt 425.000 kroner i bøde for overtrædelse af kystbeskyttelsesloven. De fire personer blev idømt bøder for 425.000 kroner i Retten i Hjørring tilbage i februar 2020 for at have hældt beton udover den Natura 2000-fredede klint i Lønstrup i december 2017, samt for at have smidt omkring 650 tons granitsten på stranden nedenfor klinten. De fire dømte hældte beton ud over det fredede areal for at forhindre, at deres sommerhuse faldt ud over skrænten. Men det koster dem altså en dom og en samlet bøde på 425.000 kroner. Naturfredningsforening var glad Formand for Danmarks Naturfredningsforenings lokalafdeling i Hjørring, Jørgen Jørgensen, var tilbage i 2020 glad for den dom, som faldt i Retten i Hjørring. - Jeg synes, at det er en dom, der står rimeligt mål med de grover overtrædelse, der har fundet sted. I Danmarks Naturfredningsforening var vi chokerede, da vi kom ud og så, hvad der var sket. At der var nogle borgere som kunne finde på at drive den form for voldsom selvtægt - og jeg vil nærmest kalde det for hærværk - imod noget af vores aller mest fremragende natur, som jo er Lønstrup Klint her, det gjorde rigtig ondt at se, sagde han dengang til TV2 Nord. De fire dømte argumenerede derimod for, at de sikrede deres sommerhuse, hvilket myndighederne burde have gjort.
Den endelig dom er faldet i sagen omkring ulovlig kystsikring i Lønstrup, som går helt tilbage til 2016.